पाएं अपने शहर की ताज़ा ख़बरें और फ्री ई-पेपरडाउनलोड करें
जबलपुर में सैंपल की जांच बढ़ाते ही नए संक्रमितों की संख्या बढ़ गई। 11 दिनों बाद एक बार फिर नए संक्रमितों की संख्या स्वस्थ होने वालों की तुलना में बढ़ गई। जिले में एक्टिव केस 5766 हो गई है। इसमें 3498 लोग होम आइसोलेशन में हैं।
पांच मई को जिले में कुल 4787 सैंपल की रिपोर्ट प्राप्त हुई। इसमें 870 लोग संक्रमित मिले। कुल संक्रमितों की संख्या 40 हजार 887 पहुंच गई है। वहीं 813 लोग स्वस्थ हुए। अब तक कुल 35 हजार 481 लोग ठीक हो चुके हैं। रिकवरी रेट 87% हो गया है।
प्रशासन के आंकड़ों में 6 मौत, जबकि 41 शवों का हुआ अंतिम संस्कार
प्रशासन के आंकड़ों में 6 मौतें हुई हैं। अब तक कुल 461 लोगों की मौत हो चुकी है। हालांकि प्रशासन के दावों से इतर चौहानी, तिलवारा मुक्तिधामों और बिलहरी और रानीताल कब्रिस्तानों में 41 शवों का कोविड गाइडलाइन के अनुसार अंतिम संस्कार किया गया।
20 बेड का कोविड अस्पताल मेडिकल में शुरू
नेताजी सुभाष चंद्र बोस मेडिकल कॉलेज में 89.65 लाख रुपए की लागत से अत्याधुनिक सुविधाओं से लैस 20 बेड का कोविड अस्पताल आज गुरुवार से शुरू हो रहा है। इनफ्लैटेबल स्ट्रक्चर मटेरियल के उपयोग से तैयार इस एसी युक्त अस्पताल में कोविड मरीजों के लिए जरूरी ऑक्सीजन, हाईफ्लो ऑक्सीजन, वेंटिलेटर, पीटी, पीआरओ, ऑक्सीमैक्स, ऑक्सीजन और सक्शन लाइन के साथ साइड लाकर, ड्रिप सेट और हाई कार्डिक टेबल दिया गया है। वहीं, मरीजों के लिए 3 सीटर टॉयलेट और दो वॉशरूम भी इस बनाए गए हैं। ऑक्सीजन के लिए एयर सेपरेशन यूनिट लगाई गई है।
सिहोरा मझगवां पीएचसी का निरीक्षण
कलेक्टर कर्मवीर शर्मा ने सिहोरा मझगवां पीएचसी का निरीक्षण किया। कोरोना की रोकथाम और बचाव के लिए किए जा रहे प्रयासों के बारे में जानकारी ली। कलेक्टर ने गांव-गांव सर्वे सेम्पलिंग कराने पर जोर दिया। होम आइसोलेशन में रह रहे मरीजों को समय पर दवाएं उपलब्ध कराना सुनिश्चित करें। अधिकारियों से बोले कि यदि किसी गांव में सात-8 लोग भी संक्रमित हैं तो समझो उस गांव में कोरोना का संक्रमण फैल चुका है। होम आइसोलेशन में रखे और यदि बाहर निकलता हो तो कोविड केयर सेंटर में लाकर रख दें।
जहां ज्यादा संक्रमण, वहां टेस्ट नहीं दवाएं दें
कलेक्टर ने बीएमओ को निर्देश दिए कि जिस गांव में ज्यादा संक्रमित सामने आ रहे हैं। वहां समझो कोरोना है। वहां टेस्ट ना करें। बीमार लोगों को दवाएं दें और आइसोलेट करें। इसकी बजाए दूसरे गांव में जांच करें। 45 से अधिक उम्र वाले और गर्भवती महिलाओं का टेस्ट करें। उनका जोखिम ज्यादा है। इसी तरह का निर्देश कुंडम विकासखंड स्थित पीएचसी केंद्र बघराजी में दिया। विधायक नंदनी मरावी के साथ कोरोना नियंत्रण को लेकर बैठक की।
कुण्डम में 40 बेड के कोविड केयर सेंटर का शुभारंभ
कोरोना संक्रमण से निपटने के लिए कुंडम स्थित कन्या छात्रावास में 40 बेड का कोविड केयर सेंटर का विधायक नंदनी मरावी ने शुभारंभ किया। किसी संक्रमित के घर में अलग कमरा नहीं है तो इस कोविड केयर सेंटर में आ कर रहें। इस कोविड केयर सेंटर में 20 बेड महिलाओं के लिए है। इस मौके पर कलेक्टर कर्मवीर शर्मा और जिला पंचायत के मुख्य कार्यपालन अधिकारी रिजु बाफना सहित अन्य अधिकारी मौजूद थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva hin_Deva bho_Deva hin_Deva zho_Hant eng_Latn